N á v r h  n a  p r e d ĺ ž e n i e  p l a t n o s t i  š t á t n e j  z á r u k y  
č.  9513-2/2000-93 pre DMD FIN, a.s. Trenčín

	Vláda SR uznesením č. 183 zo dňa  22.03.2000 súhlasila s prevzatím štátnej záruky za DMD FIN, a.s., Trenčín za akontáciu vo výške 11 548 000,- USD z kontraktu ARV  006  na 43 ks VT-72B v prospech Tatra banky, a.s., Bratislava v členení na záruku vo výške 10 000 000,- USD ako zabezpečenie za poskytnutú akontačnú platbu s platnosťou do 31.01.2001 a záruku vo výške 1 548 000,- USD za kvalitu  s platnosťou do 31.01.2002. Ručiteľské listiny boli podpísané 28.04.2000. 
	Listom č. F/12/2001 zo dňa 02.05.2001 oznámilo DMD FIN, a. s., Trenčín, že z celkové počtu vozidiel, ktoré boli predmetom záruky vo výške 43 ks bolo expedovaných 43 ks, kontrakt bol splnený v plnom rozsahu a  štátna záruka za akontáciu nebola realizovaná. Listom č. F/14/2001/Tr zo dňa 27.07.2001 žiada DMD FIN, a.s., Trenčín o predĺženie štátnej záruky za kvalitu v sume 1.548 000,- USD (št. záruka č. 9513/2-2000-93)  v nadväznosti na posun realizácie vozidiel do Indie a tým aj posunu technickej záruky za kvalitu.
	V zmysle uzatvoreného kontraktu podmienky technickej záruky sú nasledovné:
a) na kompletne zmontované vozidlá 24 mesiacov/ 1000 odjazdených km od dátumu odovzdania vozidiel indickej armáde alebo 29 mesiacov od dátumu konosamentu, čo nastane skôr,
b) na rozsypy 12 mesiacov/1000 km odjazdených km od dátumu odovzdania vozidiel indickej armáde alebo 19 mesiacov od dátumu konosamentu, čo nastane skôr s podmienkou odovzdania vozidiel indickej armáde.
Na technickú záruku je viazané aj zádržné vo výške 5 %, a to maximálne 16 týždňov od obdržania dodávky alebo 28 týždňov od dátumu konosamentu, čo nastane skôr.
	Vo väzbe na termíny odovzdania vozidiel a  vystavenia konosamentov pri jednotlivých expedíciách sa predpokladá ukončenie technickej záruky postupne  od 31.12.2001 do 12.08.2003  a DMD FIN, a.s., Trenčín žiada o predĺženie štátnej záruky za kvalitu do 01.09.2003.
	Dodávky nebolo možné realizovať v pôvodne stanovených termínoch z dôvodu nedodania motorov z indickej strany. Vzhľadom na to, že DMD FIN nemá dostatok vlastných zdrojov, nebolo by možné dokončiť proces bez čerpania prostriedkov z Tatra banky, a.s., na ktoré bola poskytnutá štátna záruka.
	 Taktiež uvádzame, že v rámci uvedeného projektu nedošlo k realizácii štátnej záruky z prostriedkov štátneho rozpočtu. S ohľadom na  úspešné dokončenie uvedeného projektu,  s ohľadom na posun realizácie dodávok oproti pôvodným termínom z dôvodov spôsobených indickou stranou a  následný posun termínov technickej záruky za kvalitu je potrebné prolongovať predmetnú záruku.

Z á v e r

	Ministerstvo financií Slovenskej republiky odporúča Vláde Slovenskej republiky 
podpísanie prolongácie štátnej záruky o 20 mesiacov, t.j. do 01.09.2003 formou Dodatku č. 1 k štátnej záruke č. 9513-2/2000-93.